Samarqandda haydovchilardan zo'ravonlik bilan pul undirib yurgan guruh ushlandi

Samarqand viloyati Urgut tumanida haydovchilardan zo'ravonlik bilan pul undirib yurgan jinoiy guruh ushlandi. Bu haqda viloyat Ichki ishlar boshqarmasi axborot xizmati xabar berdi.
Ma'lum bo'lishicha, uyushgan jinoyatchilikka qarshi kurash bo'limi xamda Davlat xavfsizlik xizmatining viloyat boshqarmasi xodimlari hamkorlikda tezkor tadbir o'tkazgan. Unda bir guruh fuqarolar haydovchilardan zo'ravonlik bilan pul undirib yurgani aniqlangan.
Qayd etilishicha, “Urgut savdo markazi” hududiga kiruvchi asosiy yo'lni, zo'ravonlik va o'zboshimchalik bilan noqonuniy ravishda egallab olib, ushbu bozorga kelgan haydovchilardan pul berishini talab qilib kelgan 10 nafar shaxs qo'lga olingan. Hozirda ulrag nisbatan Jinoyat kodeksining tegishli moddalari bilan jinoyat ishi qo'zg'atish choralari ko'rilmoqda.
Avvalroq Samarqand shahrida haydovchilardan zo'ravonlik orqali pul undirib kelgan jinoiy guruh qo'lga olingani haqida ma'lumot berilgandi.